Nortamas (Australija)

Nortamas () – miestas Australijos pietvakariuose, Vakarų Australijos valstijoje, Nortamo grafystės administracinis centras. Įsikūręs Eivono slėnyje, prie Eivono ir Mortloko santakos, apie 85 km į šiaurės rytus nuo Perto. 6 679 gyventojai, iš jų 8,3 % aborigenų kilmės (2021 m.).

Transporto mazgas: geležinkeliai į Pertą, Kalgurlį, Olbanį ir Gumalingą (Goomalling), plentai į Pertą, Kalgurlį, Olbanį. Kursuoja keleiviniai traukiniai į Pertą, Merediną ir Kalgurlį.All train lines, Transwa. Nuoroda tikrinta 2022-04-06. Miesto apylinkės – intensyvios žemdirbystės kraštas; auginami javai, veisiamos avys, galvijai, kiaulės.

Nortame išlikę kolonijinių laikų architektūros: malūnas (1867 m.), paštas (1873 m.), neogotikinė anglikonų bažnyčia (1889 m.), rotušė (1898 m.), policijos ir teismo pastatas (1896–1910 m.), senoji metodistų bažnyčia (1901, 1924 m.), gyvenamieji namai (Morbio namas, statytas 1836 m., – seniausias mieste ir vienas seniausių valstijoje) ir kt. Veikia miesto istorijos muziejus (senojoje geležinkelio stotyje), aborigenų kultūros centras. 2010 m. atidarytas imigrantų laikinojo apgyvendinimo centras. Per Eivoną nutiestas 117 m ilgio kabantis pėsčiųjų tiltas.Northam, WA, Aussie Towns. Nuoroda tikrinta 2022-01-10.

Nortamas – viena seniausių gyvenviečių Vakarų Australijoje, įkurtas 1833 m. Miesto apylinkėse išmatuoti žemės sklypai, į kuriuos kėlėsi naujakuriai žemdirbiai. 1894 m. nutiesus iki Nortamo geležinkelį, XIX a. pabaigos aukso karštligių metu per miestą į žemyno gilumą vykdavo aukso ieškotojai. 1933 m. iš miesto į Mūr Riverio stovyklą (135 km į šiaurę nuo Perto) išvežta visa aborigenų bendruomenė. Po Antrojo pasaulinio karo Nortame veikė į Australiją iš Europos atvykusių karo pabėgėlių stovykla.Northam, Western Australia, Britannica.com. Nuoroda tikrinta 2023-01-10.

 Šaltiniai 

Kategorija:Vakarų Australijos miestai